Document ID: 32006D0782

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 24ης Οκτωβρίου 2006
για την τροποποίηση της απόφασης 90/424/ΕΟΚ σχετικά με ορισμένες δαπάνες στον κτηνιατρικό τομέα
(2006/782/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
τη γνώμη της Ευρωπαϊκής Οικονομικής και Κοινωνικής Επιτροπής (2),
Εκτιμώντας τα ακόλουθα:
(1)
Η απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (3), προβλέπει τη δυνατότητα χρηματοδοτικής συμμετοχής από την Κοινότητα προς τα κράτη μέλη με σκοπό την εξάλειψη ορισμένων ασθενειών των ζώων. Σήμερα, η απόφαση αυτή προβλέπει επίσης τη δυνατότητα χορήγησης κοινοτικής συμμετοχής για την εξάλειψη της λοιμώδους αναιμίας του σολομού (ISA) και της λοιμώδους αιματοποιητικής νέκρωσης (IHN), οι οποίες είναι ασθένειες που προσβάλλουν τις σαλμονίδες.
(2)
Οι ενέργειες για την καταπολέμηση των ISA και IHN μπορούν να λάβουν κοινοτική χρηματοδοτική συνδρομή δυνάμει του κανονισμού (ΕΚ) αριθ. 2792/1999 του Συμβουλίου, της 17ης Δεκεμβρίου 1999, για καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας (4).
(3)
Λαμβανομένης υπόψη της έκδοσης της οδηγίας 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (5), είναι σκόπιμο να τροποποιηθεί η απόφαση 90/424/ΕΟΚ ούτως ώστε η κοινοτική χρηματοδοτική συμμετοχή να μπορεί να χορηγείται και για μέτρα εξάλειψης που εφαρμόζουν τα κράτη μέλη για την καταπολέμηση άλλων ασθενειών των ζώων υδατοκαλλιέργειας, με την επιφύλαξη των κοινοτικών διατάξεων ελέγχου.
(4)
Στα κράτη μέλη μπορεί να δοθεί χρηματοδοτική συνδρομή ώστε να ενισχύσουν τους τομείς της αλιείας και υδατοκαλλιέργειας, δυνάμει του κανονισμού (ΕΚ) αριθ. 1198/2006 του Συμβουλίου, της 27ης Ιουλίου 2006, για το Ευρωπαϊκό Αλιευτικό Ταμείο (6). Σύμφωνα με το άρθρο 32 του εν λόγω κανονισμού, τα κράτη μέλη δύνανται να χορηγούν κονδύλια για την εξάλειψη νόσων στην υδατοκαλλιέργεια δυνάμει της απόφασης 90/424/EΟΚ.
(5)
Τα κονδύλια για την εξάλειψη νόσων των ζώων υδατοκαλλιέργειας πρέπει να χορηγούνται στο πλαίσιο των επιχειρησιακών προγραμμάτων που θεσπίζονται δυνάμει του κανονισμού (ΕΚ) αριθ. 1198/2006, των οποίων ο προϋπολογισμός ορίζεται στην αρχή της περιόδου προγραμματισμού.
(6)
Η χρηματοδοτική συνδρομή από τον κοινοτικό προϋπολογισμό για τον έλεγχο των νόσων των ζώων υδατοκαλλιέργειας θα πρέπει να εξετάζεται όσον αφορά τη συμμόρφωση με τις διατάξεις ελέγχου που ορίζονται στην οδηγία 2006/88/ΕΚ, σύμφωνα με τις ίδιες διαδικασίες που ισχύουν για τέτοια εξέταση και έλεγχο για ορισμένες νόσους των χερσαίων ζώων.
(7)
Κατά συνέπεια, οι διαδικασίες για τη χορήγηση χρηματοδοτικής συμμετοχής που προβλέπονται στην απόφαση 90/424/ΕΟΚ, είναι σκόπιμο να εφαρμόζονται και για τη χρήση της χρηματοδοτικής συνδρομής όσον αφορά τον έλεγχο των νόσων των ζώων υδατοκαλλιέργειας δυνάμει του κανονισμού (ΕΚ) αριθ. 1198/2006.
(8)
Η παρούσα απόφαση θα πρέπει να καταστεί εφαρμοστέα ταυτόχρονα με την οδηγία 2006/88/ΕΚ.
(9)
Ως εκ τούτου η απόφαση 90/424/ΕΟΚ θα πρέπει να τροποποιηθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 90/424/ΕΟΚ τροποποιείται ως εξής:
1.
Στο άρθρο 3 παράγραφος 1, προστίθενται οι ακόλουθες περιπτώσεις:
«-
επιζωοτική αιματοποιητική νέκρωση στα ψάρια (EHN),
-
επιζωοτικό ελκογόνο σύνδρομο στα ψάρια (EUS),
-
λοίμωξη από Bonamia exitiosa,
-
λοίμωξη από Perkinsus marinus,
-
λοίμωξη από Microcytos mackini,
-
σύνδρομο Taura στα καρκινοειδή,
-
σύνδρομο της κίτρινης κεφαλής στα καρκινοειδή.».
2.
Προστίθεται το ακόλουθο άρθρο:
«Άρθρο 3β
Τα κράτη μέλη μπορούν να χορηγήσουν χρηματοδοτικούς πόρους στο πλαίσιο των επιχειρησιακών προγραμμάτων που καταρτίζονται σύμφωνα με το άρθρο 17 του κανονισμού (ΕΚ) αριθ. 1198/2006 του Συμβουλίου, της 27ης Ιουλίου 2006, για το Ευρωπαϊκό Αλιευτικό Ταμείο (7), για την εξάλειψη των εξωτικών ασθενειών των ζώων υδατοκαλλιέργειας που αναφέρονται στο άρθρο 3 παράγραφος 1 της παρούσας απόφασης, σύμφωνα με τις διαδικασίες που προβλέπονται από το άρθρο 3 παράγραφοι 3, 4 και 5 της παρούσας απόφασης, με την προϋπόθεση ότι τηρούνται τα στοιχειώδη μέτρα ελέγχου και εξάλειψης που ορίζονται στο τμήμα 3 του κεφαλαίου V της οδηγίας 2006/88/ΕΚ, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (8).
3.
Το άρθρο 5 παράγραφος 2 αντικαθίσταται από το ακόλουθο κείμενο:
«2. Σύμφωνα με τη διαδικασία του άρθρου 41, ο κατάλογος που περιλαμβάνεται στο άρθρο 3 παράγραφος 1 είναι δυνατόν να συμπληρώνεται, ανάλογα με την εξέλιξη της κατάστασης, για να περιληφθούν δηλώσιμα νοσήματα σύμφωνα με την οδηγία 82/894/ΕΟΚ του Συμβουλίου, της 21ης Δεκεμβρίου 1982, για την κοινοποίηση των ασθενειών των ζώων μέσα στην Κοινότητα (9) και μεταδοτικά νοσήματα των ζώων υδατοκαλλιέργειας. Ο κατάλογος μπορεί επίσης να τροποποιείται ή να περιορίζεται προκειμένου να ληφθεί υπόψη η πρόοδος που έχει πραγματοποιηθεί στα πλαίσια των αποφασισμένων σε κοινοτικό επίπεδο μέτρων για την καταπολέμηση ορισμένων ασθενειών.
4.
Στο άρθρο 24 προστίθεται η ακόλουθη παράγραφος:
«13. Τα κράτη μέλη μπορούν να διαθέτουν χρηματοδοτικούς πόρους στο πλαίσιο των επιχειρησιακών προγραμμάτων που καταρτίζονται σύμφωνα με το άρθρο 17 του κανονισμού (ΕΚ) αριθ. 1198/2006 για την εξάλειψη των νόσων των ζώων υδατοκαλλιέργειας οι οποίες αναφέρονται στο παράρτημα.
Οι χρηματοδοτικοί πόροι διατίθενται σύμφωνα με τις διαδικασίες που προβλέπονται στο παρόν άρθρο, με τις ακόλουθες προσαρμογές:
α)
το ποσοστό της ενίσχυσης είναι σύμφωνο με το ποσοστό που ορίζεται στον κανονισμό (ΕΚ) αριθ. 1198/2006·
β)
δεν εφαρμόζονται οι παράγραφοι 8 και 9 του παρόντος άρθρου.
Η εξάλειψη πρέπει να πραγματοποιείται σύμφωνα με το άρθρο 38 παράγραφος 1 της οδηγίας 2006/88/ΕΚ ή στο πλαίσιο προγράμματος εξάλειψης το οποίο καταρτίζεται, εγκρίνεται και εφαρμόζεται σύμφωνα με το άρθρο 44 παράγραφος 2 της εν λόγω οδηγίας.».
5.
Στο παράρτημα, Ομάδα Ι, προστίθενται οι ακόλουθες περιπτώσεις:
«-
εαρινή ιαιμία του κυπρίνου (SVC),
-
ιογενής αιμορραγική σηψαιμία (VHS),
-
λοίμωξη από ερπητοϊό koi (KHV),
-
λοίμωξη από Bonamia ostreae,
-
λοίμωξη από Marteilia refringens,
-
ασθένεια των λευκών κηλίδων στα καρκινοειδή.».
Άρθρο 2
Η παρούσα απόφαση εφαρμόζεται από την 1η Αυγούστου 2008.
Άρθρο 3
Η παρούσα απόφαση απευθύνεται στα κράτη μέλη.
Λουξεμβούργο, 24 Οκτωβρίου 2006.

Labels: 0
15
6